Концерт събра 6711 лева за дострояването на храма „Св. Иван Рилски“ в Хасково

Сумата от 6711 лева бе събрана по време на благотворителния концерт „Да дарим заедно“ в Хасково. Парите ще отидат за довършване на строителните дейности на православния храм „Свети Иван Рилски“ в най-големия хасковски квартал „Орфей“.

Музикалното събитие се състоя в местната спортна зала „Дружба“ миналата сряда, като инициатор бе народният певец Тодор Кожухаров. В него участие взеха осем певчески и танцови формации.

Днес са били отворени шестте кутии, в които миряните събираха средства за дострояването на Божия дом по време на концерта.

Около две десетилетия по „Свети Иван Рилски“ имаше единствено спорадични строителни работи, а през последните четири години до тази пролет не бе предприемано нищо в тази посока.

В края на месец май строителството бе подновено с пълна сила основно благодарение на дарения от страна на миряните в Хасково. Оттогава предстоятелят на храма отец Никола организира няколко инициативи, свързани с ктиторство за църквата, а самият той активно търси и намира спонсори.

Материалът Концерт събра 6711 лева за дострояването на храма „Св. Иван Рилски“ в Хасково е публикуван за пръв път на Искра.бг.